A Bizottság határozata

(1971. január 13.)

a Közös Nukleáris Kutatóközpont (KKK) átszervezéséről

(71/57/Euratom)

AZ EURÓPAI KÖZÖSSÉGEK BIZOTTSÁGA,

tekintettel az Európai Atomenergia-közösséget (Euratom) létrehozó szerződésre és különösen annak 8. cikkére,

tekintettel az Európai Közösségek egységes Tanácsának és egységes Bizottságának létrehozásáról szóló szerződésre és különösen annak 16. cikkére,

tekintettel a Bizottság eljárási szabályzatára és különösen annak 27. cikkére,

tekintettel a Tudományos és Műszaki Bizottság véleményére,

mivel szükséges a Közös Nukleáris Kutatóközpont számára biztosítani a feladatainak megfelelő szervezetet és hatásköröket,

ELFOGADTA EZT A HATÁROZATOT:

1. cikk

A Közös Kutatóközpont (KKK) a Bizottság által létrehozott kutatási intézményekből áll, amelyek feladata a Közösség kutatási és képzési programjainak megvalósítása, valamint a szükséges kiegészítő szolgáltatások ellátása.

2. cikk

A Közös Kutatóközpont irányító szervei:

- a főigazgató,

- az Általános Tanácsadó Bizottság,

- a Tudományos Bizottság.

3. cikk

A Közös Kutatóközpont irányítása a főigazgató hatáskörébe tartozik, akit a Bizottság legfeljebb négy év időtartamra szóló szerződés alapján nevez ki, amely meghosszabbítható.

A főigazgató és a közvetlenül neki alárendelt szolgálatok az Ispra intézményben találhatók.

A főigazgató a hatályos rendeletekkel és a ráruházott hatáskörrel összhangban meghozza a KKK hatékony működéséhez szükséges intézkedéseket.

A főigazgató a következőkben leírt eljárásokkal összhangban:

- a Bizottsághoz történő előterjesztés céljából programtervezeteket készít a KKK különféle tevékenységi területeivel kapcsolatban, azok pénzügyi vonatkozásait is megjelölve,

- a Tanács által e célra nyújtott teljes pénzügyi alap keretében kutatási szerződéseket tárgyal és köt meg, amelyeknek összhangban kell lenniük a Bizottság javaslata alapján a Tanács által meghatározott tarifaszabályokkal,

- felelős a programok végrehajtásáért és pénzügyi irányításáért,

- kialakítja a KKK belső szervezetét, különösen a működéssel összefüggő költségvetési igények figyelembevételével,

- gyakorolja a kinevező hatóság által a tisztviselők személyzeti szabályzatában valamint az egyéb alkalmazottakra vonatkozó alkalmazási feltételekben ráruházott jogokat.

4. cikk

(1) A főigazgató segítségére létrehozzák a tagállamok kormányai által kijelölt képviselőkből álló KKK Általános Tanácsadó Bizottságot, amely gyakorolja az e határozattal ráruházott hatásköröket.

A tagállamok részvételére vonatkozóan az 1970. december 17-i tanácsi állásfoglalás az irányadó.

Az Általános Tanácsadó Bizottság a tagjai közül kétéves időtartamra választ elnököt. A KKK főigazgatója részt vesz a tanácskozáson, de nem szavazhat.

(2) Az Általános Tanácsadó Bizottságot az elnök hívja össze; a KKK főigazgatójának vagy a Bizottság három tagjának kérésére is össze kell hívni.

Az Általános Tanácsadó Bizottság akkor határozatképes, ha a tagok legalább kétharmada jelen van. Véleményt a jelenlévő tagok szavazatainak többségével alakítanak ki.

(3) Az elnök felelősségi körében minden ülésről összefoglaló jegyzőkönyv készül; ez tartalmazza a kialakított véleményeket, és ha azokról az Általános Tanácsadó Bizottsággal tanácskoznak, az ott kifejezésre juttatott nézeteket is. E jegyzőkönyvet továbbítani kell a Bizottságnak és a Tanácsnak.

5. cikk

Felállításra kerül a KKK Tudományos Bizottsága, abból a célból, hogy segítséget nyújtson a főigazgatónak.

A Tudományos Bizottság kétharmadát a főosztályvezetők és a projektvezetők alkotják, egyharmadát pedig a tudományos és műszaki személyzet által saját soraikból képviselőnek választott tagok.

A főigazgató a KKK tevékenységével kapcsolatos minden tudományos vagy műszaki természetű kérdésben tanácskozik a Tudományos Bizottsággal. A Tudományos Bizottság különösképpen a programtervezetek elkészítésében vesz részt.

6. cikk

(1) A Bizottság a Tanács által elfogadott politika figyelembevételével általános iránymutatásokkal látja el a főigazgatót a KKK-programok összeállításával kapcsolatban.

(2) Ennek alapján a főigazgató saját felelősségére az Általános Tanácsadó Bizottsággal folytatott konzultációt követően elkészíti a programtervezeteket a KKK különböző tevékenységi területeire, az Általános Tanácsadó Bizottság pedig véleményt nyilvánít ezekről.

(3) A Bizottság a Közösség általános politikáinak fényében, valamint a Közösség költségvetési helyzetét figyelembe véve megvizsgálja a programtervezeteket és az Általános Tanácsadó Bizottságnak az ezekkel kapcsolatos véleményét.

A Szerződés rendelkezéseivel összhangban dönt a javaslatokról, és azokat a Tanács elé terjeszti, csatolva az Általános Tanácsadó Bizottság véleményét, valamint a KKK főigazgatója által készített eredeti programtervezetet, ha e tervezeteket a Bizottság módosította.

7. cikk

(1) A főigazgató felelős a KKK-ra ruházott programok megfelelő végrehajtásáért. Irányítja az egyes főosztályok és szolgálatok tevékenységeit és különösen a programok végrehajtásának módszereiről hoz döntéseket.

(2) Ellátja a Bizottságot minden, az Euratom-Szerződés 11. cikke által előírt jelentések elkészítéséhez szükséges információval.

(3) A főigazgató szükség szerint biztosítja az egymás után következő programok megfelelő koordinálását és egymás közötti kapcsolatát a végrehajtás és az előkészítés során, különös tekintettel a KKK tudományos és ipari infrastruktúrájára. A főigazgató megszervezi a programok felülvizsgálatát, amelyre kétévenként kerül sor.

8. cikk

A főigazgató folyamatosan megfelelő tájékoztatást ad az Általános Tanácsadó Bizottságnak a Közös Nukleáris Kutatóközpont tevékenységéről, különösen a megkötött főbb szerződéseket, a személyzeti irányítási politikáját, a Központ programjának részletes kidolgozását és a már jóváhagyott programokban végzett főbb változtatásokat illetően. Ezen információk ismeretében az Általános Tanácsadó Bizottság véleményt juttathat el a főigazgatóhoz.

9. cikk

(1) A főigazgató minden évben előirányzatot készít a programok megvalósításához szükséges összegekről, hogy lehetővé tegye a Közösség előzetes költségvetési tervezete megfelelő részének elkészítését. Ez az előirányzat a KKK versennyel kapcsolatos tevékenységei keretében végzett munkára vonatkozó bevételek és kiadások előrejelzését is tartalmazza a KKK-szerződés szerint végzett munkáját illetően.

A 6. cikk a kutatási tevékenységek előzetes költségvetési tervezetének elkészítésére is vonatkozik.

(2) A KKK költségeit a főigazgató engedélyezi; ő írja alá a kifizetési megbízásokat és a bevételi bizonylatokat; ő köti a szerződéseket és hagyja jóvá a KKK költségvetésén belüli pénzátcsoportosításokat.

(3) A főigazgató negyedéves pénzügyi jelentést készít a Bizottságnak. A pénzügyi év végén eljuttatja a Bizottságnak az adott pénzügyi év bevételeiről és kiadásairól szóló kimutatást.

(4) A Bizottság kinevezi a kötelezettségek, valamint a kiadások, illetve a bevételek ellenőrzéséért felelős tisztviselőt.

(5) A Bizottság kinevez egy tisztviselőt, aki a költségek kifizetéséért, a források bevételezéséért, valamint a pénzeszközök és értékpapírok kezeléséért, illetve azok biztonságos őrzéséért felelős.

10. cikk

(1) A ráruházott hatáskör korlátain belül a főigazgató gyakorolja a személyzeti jogokat a munkatársak felett, kivéve a személyzeti szabályzat 90. és 91. cikkében meghatározott hatásköröket, amelyek a Bizottság jogkörébe tartoznak.

(2) Mindazonáltal az A1 és A2 fokozatú tisztviselők és egyéb alkalmazottak tekintetében a személyzeti szabályzat 29., 49., 50. és 51. cikkében és a VI. címben leírt hatásköröket a főigazgató javaslata alapján a Bizottság gyakorolja.

(3) A főigazgató a Bizottság nevében meghozza a felelősségi körébe tartozó személyek és berendezések biztonságának biztosításához szükséges intézkedéseket.

11. cikk

(1) A főigazgató biztosítja a Bizottság és a KKK szolgálati helyei közötti információcserét, amely cél érdekében időszakonként összehívja:

- a Bizottság KKK tevékenységével foglalkozó szolgálatainak főigazgatóját vagy igazgatóit,

- a KKK osztályainak képviselőit,

- a KKK munkatársainak képviselőit.

(2) A főigazgató – miután konzultált a KKK munkatársaival, és kikérte az Általános Tanácsadó Bizottság véleményét – megállapítja a KKK belső szervezeti szabályait.

(3) A szabályok – a személyzeti szabályzat sérelme nélkül – különösen előírják a képviseletet ellátó munkavállalói szervezetek létrehozását a KKK szintjén és – szükség esetén – minden egyes intézménynél, és meghatározzák azon feltételeket, amelyek mellett e szervezetek részt vesznek a KKK általános személyzeti politikájának kialakításában és végrehajtásában.

12. cikk

Ezt a határozatot az Európai Közösségek Hivatalos Lapjában ki kell hirdetni.

Kelt Brüsszelben, 1971. január 13-án.

a Bizottság részéről

az elnök

Franco M. Malfatti

--------------------------------------------------